ທ່ານຫຼີເຄີ້ສຽງ ນາຍົກລັດຖະມົນຕີຈີນໄດ້ພົບປະກັບທ່ານຮຸນແຊນ ນາຍົກລັດຖະມົນຕີກຳປູເຈຍຢູ່ນະຄອນຫຼວງພະນົມເປັນໃນຕອນເຊົ້າວັນທີ 11 ມັງກອນນີ້. ທ່ານຫຼີເຄີ້ສຽງຢືນຢັນວ່າ ຈີນຍິນດີຖືສອງປະເທດສ້າງຕັ້ງສາຍພົວພັນທາງການທູດຄົບຮອບ 60 ປີເປັນໂອກາດທີ່ດີ ເພື່ອຮ່ວມກັບກຳປູເຈຍສ້າງຄູ່ຮ່ວມຊາຕາກຳຈີນ-ກຳປູເຈຍທີ່ມີຄວາມໝາຍຍຸດທະສາດ.
ທ່ານຫຼີເຄີ້ສຽງຢືນຢັນວ່າ ຈີນຍິນດີສືບຕໍ່ຮ່ວມກັບກຳປູເຈຍໄປມາຫາສູ່ກັນລະຫວ່າງການນຳຂັ້ນສູງຢ່າງໃກ້ຊິດ, ລົງເລິກການຮ່ວມມືຕົວຈິງໃນຂົງເຂດຕ່າງໆ, ຮັດແໜ້ນການແລກປ່ຽນດ້ານວັດທະນະທຳແລະອື່ນໆ ພ້ອມທັງຈະໃຫ້ການສະໜັບສະໜູນຕາມຄວາມສາມາດຂອງຕົນໃນການພັດທະນາເສດຖະກິດກຳປູເຈຍໂດຍສະເພາະປັບປຸງຊີວິດການເປັນຢູ່ຂອງປະຊາຊົນກຳປູເຈຍໃຫ້ດີຂຶ້ນ. ທ່ານເນັ້ນວ່າ: ຈີນຍິນດີຮ່ວມກັບກຳປູເຈຍຖືການຮ່ວມສ້າງ "ໜຶ່ງແລວທາງໜຶ່ງເສັ້ນທາງ"ເປັນໂອກາດ, ເພີ່ມທະວີການຮ່ວມມືໃນດ້ານເຂດເສດຖະກິດພິເສດ, ພື້ນຖານໂຄງລ່າງຄົມມະນາຄົມ,ກະສິກຳກັບການປຸງແຕ່ງຜະລິດຕະພັນກະສິກຳລະອຽດ, ການທ່ອງທ່ຽວ ແລະເປີດກວ້າງການຮ່ວມມືດ້ານການສຶກສາ, ວິທະຍາສາດເຕັກໂນໂລຊີ, ສາທາລະນະສຸກແລະການຮ່ວມມືລະຫວ່າງທ້ອງຖິ່ນ, ຮ່ວມກັນຈັດກິດຈະກຳຕ່າງໆເພື່ອສະຫຼອງການສ້າງຕັ້ງສາຍພົວພັນທາງການທູດຈີນ-ກຳປູເຈຍຄົບຮອບ 60 ປີ ເພື່ອເຮັດໃຫ້ພື້ນຖານປະຊາມະຕິແຫ່ງມິດຕະພາບຈີນ-ກຳປູເຈຍໝັ້ນຄົງກວ່າເກົ່າ.
ທ່ານຮຸນແຊນຊົມເຊີຍທ່ານນາຍົກຫຼີເຄີ້ສຽງທີ່ເດີນທາງຢ້ຽມຢາມກຳປູເຈຍເນື່ອງໃນໂອກາດສອງປະເທດສ້າງຕັ້ງສາຍພົວພັນທາງການທູດຄົບຮອບ 60 ປີ, ກຳປູເຈຍຂອບໃຈຈີນທີ່ສະໜັບສະໜູນແລະຊ່ວຍເຫຼືອກຳປູເຈຍໃນໄລຍະຍາວນານມານີ້ ແລະຍິນດີເປີດກວ້າງການຮ່ວມມືໃນຂົງເຂດພື້ນຖານໂຄງລ່າງ,ກະສິກຳ,ທ່ອງທ່ຽວ, ຊີວິດການເປັນຢູ່ຂອງປະຊາຊົນແລະອື່ນໆ. ຂະນະດຽວກັນກໍຍິນດີຮ່ວມກັບຈີນຈັດກິດຈະກຳສະຫຼອງການສ້າງຕັ້ງສາຍພົວພັນທາງການທູດລະຫວ່າງສອງປະເທດຄົບຮອບ 60 ປີໃຫ້ປະສົບຜົນສຳເລັດເພື່ອສືບທອດມິດຕະພາບທີ່ມີມູນເຊື້ອລະຫວ່າງກຳປູເຈຍ-ຈີນຕະຫຼອດໄປ.
ຫຼັງສຳເລັດການພົບປະ, ທ່ານຫຼີເຄີ້ສຽງແລະທ່ານຮຸນແຊນໄດ້ຮ່ວມກັນເປັນສັກຂີພິຍານໃນພິທີເຊັນສັນຍາຮ່ວມມືສອງຝ່າຍ 19 ສະບັບ ແລະອອກຖະແຫຼງການຮ່ວມຈີນ-ກຳປູເຈຍ.